სიერა-კრისტალის ეროვნული პარკი
სიერა-კრისტალის ეროვნული პარკი (ესპ. Parque Nacional Sierra Cristal) — ქედი და ეროვნული პარკი კუბაში. მდებარეობს ქვეყნის სამხრეთ-აღმოსავლეთ ნაწილში, ოლგინის პროვინციაში. ეროვნული პარკი ვრცელდება სიერა-კრისტალის ქედზე, რომელიც კუბის ქედებს შორის სიმაღლით (სიერა-მაესტრას შემდეგ) მეორე ადგილზეა. უმაღლესი წერტილის სიმაღლეა დაახლ. 1300 მ (მთა კრისტალი). ტერიტორიის განსაკუთრებულობის გამო იგი 1930 წელს ეროვნულ პარკად გამოცხადდა. წარმოადგენს კუბის უძველეს ეროვნულ პარკს. ფართობი 185,37 კმ². მრავალფეროვანია ფლორა და ფაუნა. ჭარბობს ფიჭვის ტყეები. ამ მხარეებში კარიბული ფიჭვი (Pinus caribaea) სიმაღლეში 30 მ-ს აღწევს. 1988 წელს შეიქმნა სამეცნიერო-კვლევითი ცენტრი.